b"\n_START_ARTICLE_\nLliga ACB de b\xc3\xa0squet\n_START_SECTION_\nFormat de la competici\xc3\xb3\n_START_PARAGRAPH_\nLa Lliga ACB est\xc3\xa0 formada per 18 equips, que competeixen en una primera fase o fase regular en una lliga en la qual cada equip s'enfronta dues vegades a tota la resta (una vegada com a local i una altra com a visitant)._NEWLINE_Els set equips que lideren la classificaci\xc3\xb3 despr\xc3\xa9s de la primera volta, m\xc3\xa9s un equip ACB amfitri\xc3\xb3 de la ciutat on es celebri el torneig si n'hi ha, s'enfronten a la Copa del Rei que es disputa a partit \xc3\xbanic (set partits: quarts de final, semifinals i final) jugats en una mateixa seu, que concentra l'espectacle i la disputa d'un esdeveniment en un \xc3\xbanic cap de setmana entre els millors equips, el que d\xc3\xb3na espectacularitat i emoci\xc3\xb3 a aquesta competici\xc3\xb3. L'equip guanyador s'emporta el trofeu que duu el mateix nom. La Copa \xc3\xa9s una excel\xc2\xb7lent ocasi\xc3\xb3 per a veure el millor del b\xc3\xa0squet espanyol de clubs._NEWLINE_Al final de la fase regular, els vuit primers classificats s'enfronten als play offs. S'aparellen  aquests vuit equips d'acord amb la seva classificaci\xc3\xb3 a la fase regular i disputen unes eliminat\xc3\xb2ries. Els quarts de final es fan al millor de tres partits, i les semifinals i la final es fan al millor de cinc. Els primers classificats tenen avantatge de camp i els emparellaments es fan afavorint la classificaci\xc3\xb3 pr\xc3\xa8via, \xc3\xa9s a dir el primer juga amb el vuit\xc3\xa8, el segon amb el set\xc3\xa8 el tercer amb el sis\xc3\xa8 i el quart amb el cinqu\xc3\xa8. El guanyador de la final d'aquestes eliminat\xc3\xb2ries \xc3\xa9s proclamat campi\xc3\xb3 de la Lliga ACB._NEWLINE_Els dos grans dominadors de la Lliga ACB des de la seva fundaci\xc3\xb3 han estat el FC Barcelona que s'ha proclamat campi\xc3\xb3 en 15 ocasions i el Real Madrid CF que ho ha fet en 11._NEWLINE_Des de la creaci\xc3\xb3 de la lliga ACB, nom\xc3\xa9s cinc clubs han disputat totes les edicions de la competici\xc3\xb3: el FC Barcelona, el Real Madrid CF, el Joventut de Badalona, el CB Estudiantes de Madrid i el Saski Baskonia de Vit\xc3\xb2ria._NEWLINE_L'ACB va ser una de les associacions impulsores i fundadores de la Uni\xc3\xb3 de Lligues Europees de Basquetbol (ULEB) el 1991, que impulsaria uns anys despr\xc3\xa9s la creaci\xc3\xb3 de l'Eurolliga i la Copa de la ULEB, competicions independents de la Federaci\xc3\xb3 Internacional de B\xc3\xa0squet (FIBA)._NEWLINE_El president de l'ACB \xc3\xa9s el catal\xc3\xa0 Eduard Portela que, a la vegada, presideix la ULEB des de 1998."